വാഹനങ്ങളുടെ ശവപ്പറമ്ബായി ദേശീയപാതയോരം തുറവൂര് : കാല്നടയാത്രക്കാര്ക്കും വാഹനങ്ങള്ക്കും മാര്ഗതടസമുണ്ടാക്കി ദേശീയപാതയോരത്ത് ഉപേക്ഷിക്കപ്പെട്ട നിലയില് കിടക്കുന്ന വാഹനങ്ങളുടെ എണ്ണം പെരുകിയിട്ടും അവ നീക്കാന് നടപടിയില്ല. മാതൃകാ സുരക്ഷാപാതയിലെ അരൂര് മുതല് ചേര്ത്തല ഒറ്റപ്പുന്ന വരെയുള്ള ദേശീയപാതയോരത്താണ് വലുതും ചെറുതുമായ ഒരു ഡസനിലധികം വാഹനങ്ങള് പ്രധാന ജംഗ്ഷനുകളുടെ സമീപം കാട് കയറിയ നിലയില് കിടക്കുന്നത്. അപകടത്തില്പ്പെട്ടതും തകരാര് മൂലം ഉപേക്ഷിക്കപ്പെട്ടതുമാണ് ബസ്, കാര്, ഓട്ടോ, ഗുഡ്സ് വണ്ടികള് ഉള്പ്പെടെയുള്ള ഈ വാഹനങ്ങള് . കാല്നടയാത്രക്കാര്ക്ക് വളരെയേറെ ബുദ്ധിമുട്ടാണ് ഇവകാരണമുണ്ടാകുന്നത്. വര്ഷാവര്ഷം ദേശീയ പാത അധികൃതര് വഴിയോരത്തെ തട്ടുകടകള് ഉള്പ്പടെയുള്ള കൈയേറ്റങ്ങള് ഒഴിപ്പിക്കാറുണ്ടെങ്കിലും ഉപേക്ഷിക്കപ്പെട്ട വാഹനങ്ങള് എടുത്തുമാറ്റാറില്ല. പാതയോരത്ത് ഏറെക്കാലമായി കിടക്കുന്ന വാഹനങ്ങള് ശ്രദ്ധയില്പ്പെട്ടിട്ടുണ്ടെന്നും ഫണ്ട് ലഭ്യമാകാത്തതാണ് അവ നീക്കാന് വൈകുന്നതിന് കാരണമെന്നുമാണ് ദേശീയപാത വിഭാഗം അധികൃതര് പറയുന്നത് ദേശീയപാതയുടെയും അനുബന്ധ റോഡുകളുടെയും ഓരങ്ങളില് കിടക്കുന്ന, അപകടത്തില്പ്പെട്ടതും ഉപേക്ഷിക്കപ്പെട്ടതുമായ വാഹനങ്ങള് യഥാസമയം നീക്കം ചെയ്യാത്തത് പ്രതിക്ഷേധാര്ഹമാണ്. ദേശീയ പാതയില് നാള്ക്കുനാള് അപകടം വര്ദ്ധിച്ചു വരുന്ന സാഹചര്യത്തില് റോഡ് സുരക്ഷയെ ബാധിക്കുന്ന ഇക്കാര്യത്തില് ബന്ധപ്പെട്ട അധികൃതര് അടിയന്തര ശ്രദ്ധ ചെലുത്തണം. രജി ഐവേലിത്തറ, ഓട്ടോ ഡ്രൈവര്, എരമല്ലൂര് സ്റ്റാന്ഡ്.